Lene Espersen (KF), 2006-01-10:
Formålet med dette lovforslag er at ændre straffelovens § 110 e, således at bestemmelsen også kommer til at omfatte forhånelse af Danmark eller Dannebrog eller andre danske nationalitetsmærker.
Efter bestemmelsen i straffelovens § 110 e straffes med bøde eller fængsel indtil 2 år den, der offentligt forhåner en fremmed nation, en fremmed stat, dens flag eller andet anerkendt nationalitetsmærke eller De Forenede Nationers eller Det Europæiske Råds flag.
I bemærkningerne til lovforslaget er der bl.a. henvist til en demonstration, som foregik den 6. juli 2005 foran den amerikanske ambassade, og hvor der bl.a. blev afbrændt amerikanske og danske flag.
Forslagsstillerne anser det derfor for en mangel ved bestemmelsen, at straffelovens § 110 e ikke er udformet således, at Danmark og Dannebrog sidestilles med andre nationer og deres flag m.v.
Indledningsvis vil jeg gerne understrege, at straffelovens § 110 e efter forarbejderne til bestemmelsen har til formål at beskytte Danmarks forhold til fremmede magter og den danske stats interesser i forhold til udlandet.
En eventuel kriminalisering af det at forhåne Danmark eller danske nationalitetsmærker vil i givet fald have et helt andet formål end dette – i gåseøjne – udenrigspolitiske formål.
Der er altså tale om to helt forskellige problemstillinger, som i givet fald ikke bør reguleres i samme straffebestemmelse.
Det kan derfor ikke i denne forstand anses som en mangel ved straffelovens § 110 e, at bestemmelsen ikke omfatter forhånelse af Danmark og det danske flag.
Vi lægger i Danmark vægt på en udstrakt ytringsfrihed.
Skønt jeg naturligvis har stor sympati for den oprigtige fædrelandsfølelse, som motiverer forslagsstillerne, vil jeg understrege, at det i et demokratisk samfund nu engang må være helt afgørende, at man har mulighed for frit at stille spørgsmål og at ytre sig kritisk om landet.
Derfor bør den danske lovgivningsmagt efter min opfattelse ikke kriminalisere meningstilkendegivelser, hvor Danmark kritiseres, uanset hvordan kritikken af Danmark udtrykkes.
Det gælder også, hvis kritikken udtrykkes ved afbrænding eller anden forhånelse af det danske flag.
En sådan kriminalisering rettet mod meningstilkendegivelser vil i øvrigt også kunne rejse visse spørgsmål i forhold til bestemmelsen om ytringsfrihed i den europæiske menneskerettighedskonventions artikel 10. Jeg kan tilføje, at det, jeg her har sagt, naturligvis ikke betyder, at afbrænding af det danske flag aldrig kan eller bør være strafbart.
En sådan handling vil således under visse omstændigheder kunne være strafbar, bl.a. efter bestemmel sen i § 3 i politibekendtgørelsen.
Efter denne bestemmelse må slagsmål, skrigen, råben eller anden støjende, voldelig, fornærmelig eller lignende optræden ikke finde sted, hvis denne adfærd konkret er egnet til at forstyrre den offentlige orden.
Endvidere er det efter bekendtgørelsens § 12 bl.a. forbudt at tænde bål, hvis dette kan medføre fare eller ulempe for forbipasserende.
Den endelige afgørelse af, om afbrænding af det danske flag i et konkret tilfælde udgør en overtrædelse af politibekendtgørelsen, hører under domstolene.
En yderligere generel kriminalisering af afbrænding af det danske flag vil i praksis navnlig tage sigte på tilfælde, hvor afbrænding sker som led i en politisk meningstilkendegivelse.
Af de grunde, som jeg har nævnt, kan regeringen ikke støtte en sådan yderligere kriminalisering, og på den anførte baggrund kan regeringen ikke støtte lovforslaget.